Սուրբ Աստվածածին եկեղեցի (Բատայսկ)

Սուրբ Աստվածածին եկեղեցի (), ուղղափառ տաճար Ռուսաստանի Ռոստովի մարզի Բատայսկ քաղաքում։ Ենթարկվում է Ռոստովի և Նովոչերկասկի թեմին։

Պատմություն 
Տաճարի մասին առաջին անգամ հիշատակվում է իշխան Պոտյոմկինի 1857 թվականի փաստաթղթում. «Բատայսկոյե գյուղը բնակավայր է Կոյսուգա գետակի մոտ։ Ռոստովից Ազով գնացող մեծ ճանապարհի երկու կողմերում։ Գյուղում կա փայտե Սուրբ Աստվածածին եկեղեցի։ Եկեղեցու հողն անջրդի է։ Գյուղացիներն ապրում են հողագործությամբ և անասնաբուծությամբ, կանայք աշխատում են դաշտում, բուրդ ու վուշ են մանում, քաթան են գործում իրենց և վաճառքի համար, միջին վաստակի են»։

Մեր օրերը հասած գրավոր սակավաթիվ աղբյուրների հիման վրա կարելի է պնդել, որ Սուրբ Աստվածածին եկեղեցին XX դարի սկզբին գտնվում էր այն տարածքում, որտեղ այժմ տեղակայված է թիվ 10 վարժարանը։ Հայրենական մեծ պատերազմից առաջ՝ 1937 թվականին, տաճարն ավերվել է, և նրա տեղը սկսվել է դպրոցի շինարարությունը։

Պատերազմի ավարտից հետո Աստվածածնի աղոթատունը բացվել է Օստրովսկու փող., 31 հասցեում, դրա համար չնախատեսված տարածքում։

1968 թվականին Աստվածածնի աղոթատունը հրկիզվել է, և տունն ամբողջությամբ այրվել է։

Այրված տան տեղում նոր տաճար կառուցել չի հաջողվել։ Հանրային միջոցներով ձեռք է բերվել կիսաքանդ տնով մեկ այլ հողակտոր, որտեղ էլ հետագայում կառուցվել է տաճարը։ Նոր տաճարի շինարարությունն իրականացվել է 1970-1973 թվականների։ Հետագայում կատարվել են բարեկարգման աշխատանքներ։

1994 թվականին կառուցվել է զանգակատուն։ 1998 թվականի սեպտեմբերին կառուցվել է գմբեթային շինություն, տեղադրվել են կենտրոնական ոսկեզօծ գմբեթն ու խաչը։ Հայտնվել են ծածկված պատշգամբասրահ, ծածկապատշգամբ, սեղանատուն, կիրակնօրյա դպրոցի դասարաններ, ծառայողական տարածքներ, ցանկապատ։ Բարեկարգվել է նաև տաճարի ներքին հարդարումը, կատարվել է գեղարվեստական դրվագում։ Ներքին հարդարումը, պատկերակալը, փորագրությունը կատարել են ծխախոտի գործարանի վարպետները և Գրեկովի անվան գեղարվեստի ուսումնարանի նկարիչները։

Տաճարի շինարարությունն ու բարեկարգումն իրականացվել են հավատացյալների օգնությամբ և նրանց կամավոր նվիրատվություններով։ Ներկայումս եկեղեցին զբաղվում է բարեգործական գործունեությամբ, երեխաների ուսուցմամբ կիրակնօրյա դպրոցում, որը հաճախում է 30 երեխա։ Եկեղեցին ակտիվ մասնակցում է նաև քաղաքի գործերին։

Ծանոթագրություններ 

եկեղեցիներ այբբենական կարգով
Ռոստովի մարզի եկեղեցիներ
Ռոստովի մարզի տեսարժան վայրեր